b'\n_START_ARTICLE_\nGerd M\xc3\xbcller\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\nEsimest korda m\xc3\xa4ngis M\xc3\xbcller Saksa FV jalgpallikoondises 1966._NEWLINE_Esimest korda skooris ta koondises 8. aprillil 1967 ja l\xc3\xb5i kohe Albaania jalgpallikoondise vastu 4 v\xc3\xa4ravat 6:0 v\xc3\xb5idetud m\xc3\xa4ngus. See oli 1968. aasta EM-valikgrupi avam\xc3\xa4ng, kuid Saksa FV ei suutnud samamoodi j\xc3\xa4tkata. Juba j\xc3\xa4rgmises m\xc3\xa4ngus 3. mail kaotas Saksa FV v\xc3\xb5\xc3\xb5rsil Jugoslaavia jalgpallikoondisele 0:1. Kodus v\xc3\xb5ideti Jugoslaaviat 7. oktoobril 3:1, kusjuures M\xc3\xbcller l\xc3\xb5i 71. minutil 2:1, aga 17. detsembril tehti v\xc3\xb5\xc3\xb5rsil Albaaniaga v\xc3\xa4ravateta viik. Jugoslaavia v\xc3\xb5itis valikgrupi ja p\xc3\xa4\xc3\xa4ses finaalturniirile. See on viimane kord, kus Saksa FV / Saksamaa pole EM-finaalturniirile p\xc3\xa4\xc3\xa4senud._NEWLINE_1970. aasta MM-valikgrupis sai M\xc3\xbcller hakkama sellise v\xc3\xa4giteoga, et l\xc3\xb5i v\xc3\xa4rava k\xc3\xb5igis 6 valikm\xc3\xa4ngus, kokku 9 v\xc3\xa4ravat. K\xc3\xbcprose jalgpallikoondise vastu l\xc3\xb5i ta 21. mail 1969 12:0 v\xc3\xb5idetud m\xc3\xa4ngus 4 v\xc3\xa4ravat. Saksa FV v\xc3\xb5itis valikgrupi 5 v\xc3\xb5idu ja 1 viigiga ning p\xc3\xa4\xc3\xa4ses finaalturniirile Mehhikosse._NEWLINE_Finaalturniiril l\xc3\xa4bis Saksa FV alagrupi t\xc3\xa4iseduga. 3. juunil kaotas Saksa FV Maroko jalgpallikoondise vastu poolaja, aga v\xc3\xb5itis m\xc3\xa4ngu 2:1 ja M\xc3\xbcller l\xc3\xb5i 78. minutil v\xc3\xb5iduv\xc3\xa4rava. 7. juunil j\xc3\xa4i Saksa FV Bulgaaria jalgpallikoondise vastu samuti taha, aga v\xc3\xb5itis 5:2, kusjuures M\xc3\xbcller l\xc3\xb5i 27. minutil 2:1, 52. minutil 3:1 ja 88. minutil 5:1. 10. juunil v\xc3\xb5ideti Peruu jalgpallikoondis 3:1, kusjuures M\xc3\xbcller l\xc3\xb5i 39 esimese minuti jooksul k\xc3\xb5ik Saksa FV v\xc3\xa4ravad. 14. juunil m\xc3\xa4ngiti veerandfinaal Inglismaa jalgpallikoondise vastu. Saksa FV kaotas poolaja ja j\xc3\xa4i teisel poolajal juba 0:2 taha, aga suutis viigistada ja lisaajal l\xc3\xb5i M\xc3\xbcller 108. minutil v\xc3\xb5iduv\xc3\xa4rava 3:2. 17. juunil j\xc3\xa4rgnes poolfinaal Itaalia jalgpallikoondise vastu, kus Itaalia l\xc3\xa4ks 8. minutil juhtima ja 90. minutil Saksa FV viigistas. J\xc3\xa4rgnes lisaaeg, kus M\xc3\xbcller l\xc3\xb5i 94. minutil 2:1 ja 110. minutil 3:3, aga Itaalia v\xc3\xb5itis ikkagi 4:3. Pronksim\xc3\xa4ngus alistas Saksa FV 20. juunil Uruguay jalgpallikoondise 1:0. Seega l\xc3\xb5i M\xc3\xbcller v\xc3\xa4rava k\xc3\xb5igis valikm\xc3\xa4ngudes ja finaalturniiri m\xc3\xa4ngudes kuni poolfinaalini (kaasa arvatud). Ta oli 10 v\xc3\xa4ravaga turniiri resultatiivseim pallur (j\xc3\xa4rgnesid 7 v\xc3\xa4ravaga Jairzinho ja 5 v\xc3\xa4ravaga Te\xc3\xb3filo Cubillas)._NEWLINE_1972. aasta EM-valikgrupis l\xc3\xb5i M\xc3\xbcller 6 m\xc3\xa4ngus 6 v\xc3\xa4ravat, olles valikgrupi resultatiivseim. Saksa FV v\xc3\xb5itis valikgrupi \xc3\xbchtki m\xc3\xa4ngu kaotamata ja p\xc3\xa4\xc3\xa4ses veerandfinaali Inglismaa vastu. Saksa FV v\xc3\xb5itis 29. aprillil 1972 v\xc3\xb5\xc3\xb5rsil 3:1, kusjuures M\xc3\xbcller l\xc3\xb5i 88. minutil viimase v\xc3\xa4rava. 13. mail tehti L\xc3\xa4\xc3\xa4ne-Berliinis v\xc3\xa4ravateta viik ja Saksa FV p\xc3\xa4\xc3\xa4ses Belgias toimunud finaalturniirile._NEWLINE_Finaalturniiril osales 4 meeskonda ja kohe peeti poolfinaalid. 14. juunil alistas Saksa FV Belgia jalgpallikoondise 2:1, kusjuures M\xc3\xbcller l\xc3\xb5i sakslaste m\xc3\xb5lemad v\xc3\xa4ravad. 18. juunil alistas Saksa FV finaalis NSV Liidu jalgpallikoondise 3:0, kusjuures M\xc3\xbcller l\xc3\xb5i 27. minutil 1:0 ja 52. minutil 3:0. Ta oli finaalturniiri resultatiivseim, l\xc3\xbc\xc3\xbces ainsana \xc3\xbcle \xc3\xbche v\xc3\xa4rava, ja valiti finaalturniiri s\xc3\xbcmboolsesse koondisse._NEWLINE_1974. aasta maailmameistriv\xc3\xb5istlused jalgpallis toimusid Saksa FV-s ja sellep\xc3\xa4rast polnud selle maa koondisel vaja valikm\xc3\xa4nge pidada. Finaalturniiril alistas Saksa FV alagrupis 14. juunil T\xc5\xa1iili jalgpallikoondise 1:0 ja 18. juunil Austraalia jalgpallikoondise 3:0, kusjuures viimase v\xc3\xa4rava l\xc3\xb5i M\xc3\xbcller 53. minutil. Alagrupiv\xc3\xb5itjat otsustavas m\xc3\xa4ngus kaotas Saksa FV 22. juunil Saksa DV jalgpallikoondisele 0:1, aga m\xc3\xb5lemad p\xc3\xa4\xc3\xa4sesid siiski vahegruppi. Seal alistas Saksa FV 26. juunil Jugoslaavia 2:0, kusjuures M\xc3\xbcller l\xc3\xb5i 82. minutil teise v\xc3\xa4rava, ja 30. juunil Rootsi jalgpallikoondise 0:1 kaotatud poolaja j\xc3\xa4rel 4:2. Sisuliselt poolfinaaliks kujunenud kohtumises alistas Saksa FV 3. juulil M\xc3\xbclleri v\xc3\xa4ravast Poola jalgpallikoondise 1:0 ja p\xc3\xa4\xc3\xa4ses finaali teise vahegrupi v\xc3\xb5itnud Hollandi jalgpallikoondise vastu. Finaal toimus 7. juulil. Holland l\xc3\xa4ks juba 2. minutil penaltist juhtima, kuid Saksa FV suutis m\xc3\xa4ngu oma kasuks p\xc3\xb6\xc3\xb6rata ja v\xc3\xb5iduv\xc3\xa4rava l\xc3\xb5i 43. minutil M\xc3\xbcller. M\xc3\xbcller l\xc3\xb5i turniiril 4 v\xc3\xa4ravat, aga resultatiivseimad olid Grzegorz Lato (Poola) 7 ning Johan Neeskens ja Andrzej Szarmach 5 v\xc3\xa4ravaga._NEWLINE_P\xc3\xa4rast maailmameistriks tulekut loobus M\xc3\xbcller koondisem\xc3\xa4ngudest. Ta l\xc3\xb5i 62 m\xc3\xa4ngus 68 v\xc3\xa4ravat ja on 2013. aasta seisuga Saksamaa koondise k\xc3\xb5igi aegade resultatiivseim jalgpallur. Koguni neljal korral on ta l\xc3\xb6\xc3\xb6nud 4 v\xc3\xa4ravat m\xc3\xa4ngus: mainitud EM-valikm\xc3\xa4ngus Albaania ja MM-valikm\xc3\xa4ngus K\xc3\xbcprose vastu ning 26. mail 1972 s\xc3\xb5prusm\xc3\xa4ngus NSV Liidu vastu ja 15. novembril 1972 s\xc3\xb5prusm\xc3\xa4ngus \xc5\xa0veitsi jalgpallikoondise vastu. K\xc3\xb5ige rohkem v\xc3\xa4ravaid, 7, l\xc3\xb5i ta NSV Liidu vastu.'